钦定古今图书集成/理学汇编/文学典/第124卷 > 《常州刺史独孤及集后序》前人
## 钦定古今图书集成/理学汇编/文学典/第124卷 > 《常州刺史独孤及集后序》前人

大历丁巳岁夏四月，有唐文宗常州刺史独孤公薨
于位，秋七月，既葬，门下士安定梁肃，咨谋先达，稽览
故志，以公茂德映乎当世，美化加乎百姓，发扬秀气，
磅礡古训，则在乎斯文，斯文之盛，不可以莫之纪也。
于是缀其遗草三百篇，为二十卷，以示后嗣。且系其
辞曰：“夫大者天道，其次人文。在昔圣王以之经纬百
度，臣下以之弼成五教。德又下衰，则怨刺形于歌咏，
讽议彰乎史册。故道德仁义，非文不明；礼乐刑政，非
文不立。文之兴废，视世之治乱；文之高下，视才之厚
薄。”唐兴，接前代浇醨之后，承文章颠坠之运，王风下
扇，旧俗稍革，不及百年，文体反正。其后时寖和溢，而
文亦随之。天宝中，作者数人，颇节之以礼，洎公为之。
于是操道德为根本，总经籍为冠带，以《易》之精义，《诗》
之雅兴，《春秋》之褒贬属之于辞。故其文宽而简，直而
婉，辨而不华，博厚而高明，论人无虚美，比事为实录，
天下凛然，复睹两汉之遗风。善乎，中书舍人崔公祐
甫之言也！曰：“常州之文，以立宪诫世，褒贤遏恶为用，
故议论最长。其或列”于碑颂，流于歌咏，峻如嵩华，浩
于江河，若赞尧舜禹汤之命，为诰为典，为谟为训，人
皆许之，而不吾试，论道之位，宜而不陟，诚哉！公讳及，
字至之，秘书监府君之中子。道与之粹，天授之德，聪
明博达，刚毅正直，中行独复，动静可则，孝弟积为大
本，文艺成乎馀力。凡立言必忠孝大伦，王霸大略，权
正大义，古今大体。其中虽波腾雷动，起伏万变，而殊
流会归，同志于道。故于赋《远游颂》、“啸台”，见公放怀大
观，超迈流俗；于《仙掌》《函谷》二铭、《延陵论》《八阵图记》，见
公识探神化，智合权道。于议郊祀、配天之礼，吕𬤇、卢
奕之谥，见公阐明典训，综核名实。若夫述圣道以扬
儒风，则《陈留郡文宣王庙碑》《福州新学碑》成功以旌
善人，则《张平原颂》《李常侍姚尚书严庶子韦给事颖
叔墓铭》《郑氏孝行记》《李雎阳杨怀州碑》。纂世德以贻
后昆，则《先秘书监灵表》。陈黄老之义，于是有《对策文》。
演释氏之奥，于是有《镜智禅师碑》。于论文变之益损，
于是有《李遐叔集序》。称物状以怡情性，于是有《琅琊
溪述》《卢氏竹亭记》。抒久要于存殁之间，则《祭贾尚书
相里侍郎元郎中李叔子文》，其馀纪物叙事，一篇一
咏，皆足以追踪往烈，裁正狂简。噫！天其以述作之柄
授夫子乎？不然，则吾党安得遭遇乎斯文也。初，公视
肃以友，肃亦仰公犹师，每申之话言，必先德礼而后
文学。且曰：“后世虽有作者，六籍其不可及已。荀、孟朴
而少文，屈、宋华而无根，有以取正其贾生、史迁、班孟
坚云尔。吾子可以共学，当视庶子成名。”肃承其言，大
发蒙惑，今则已矣，知我者其谁哉？遂衔涕为叙，俾来
者于是观夫子之志。若立身行道，始终出处，皆载易
名之状，故不备之此篇。